
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 12 aprilie 2011

Pl-x 119/2011


AVIZ

asupra

propunerii legislative pentru modificarea şi completarea Legii nr.415/2002 privind organizarea şi funcţionarea Consiliului Suprem de Apărare a Ţării
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.415/2002 privind organizarea şi funcţionarea Consiliului Suprem de Apărare a Ţării, trimisă cu adresa nr. Pl-x 119 din 6 aprilie 2011, înregistrată cu nr.31/286 din 6 aprilie 2011.

Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea art.5 alin.(3) din Legea nr.415/2002 privind organizarea şi funcţionarea Consiliului Suprem de Apărare a Ţării, cu modificările ulterioare, în sensul ca dintre membrii Consiliului Suprem de Apărare a Ţării să facă parte şi ministrul sănătăţii, ca reprezentant al unui domeniu de mare însemnătate pentru gestionarea crizelor.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 12 aprilie 2011.

Membrii Comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ, aviz cu nr. 383 din 31 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative.

În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit. e) din Constituţia României, republicată.
                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

